กรมวิชาการเกษตร  แจงสภาพอากาศร้อนสลับฝนส่งผลมังคุดสุกแก่เร็ว ผลผลิตล้น ผู้ประกอบการตั้งรับไม่ทันขาดแรงงานคัดแยกผลผลิต ส่งผลราคาตกต่ำ
กรมวิชาการเกษตร  แจงสภาพอากาศร้อนสลับฝนส่งผลมังคุดสุกแก่เร็ว ผลผลิตล้น ผู้ประกอบการตั้งรับไม่ทันขาดแรงงานคัดแยกผลผลิต ส่งผลราคาตกต่ำ  นางสาวเสริมสุข สลักเพ็ชร์ อธิบดีกรมวิชาการเกษตร เปิดเผยว่า ตามที่มีการโพสต์ข้อความในสื่อโซเชียลมีเดีย ว่า กรมวิชาการเกษตรดำเนินงานล่าช้าเป็นเหตุให้ราคามังคุดตกต่ำนั้น  ได้สั่งการให้เจ้าหน้าที่ในพื้นที่เกี่ยวข้องของกรมวิชาการเกษตร  ได้แก่ สำนักวิจัยและพัฒนาการเกษตรเขตที่ 6 จันทบุรีและด่านตรวจพืชจันทบุรี  เข้าไปตรวจสอบสาเหตุที่แท้จริงที่ทำให้ราคามังคุดตกต่ำ พบว่าในปีนี้มังคุดภาคตะวันออกมีปริมาณผลผลิตมากและมีหลายรุ่น ซึ่งจะเริ่มทยอยสุกและเก็บเกี่ยวได้ตั้งแต่กลางเดือนมีนาคม และจะมีปริมาณผลผลิตออกตลาดมากในช่วงเดือนพฤษภาคม แต่ในปีนี้จากสภาพอากาศร้อนสลับกับฝนตกเป็นบางช่วง ทำให้มังคุดสุกแก่เร็วกว่าปกติ ผลผลิตมังคุดรุ่นแรกทะลักออกสู่ตลาดเร็วกว่าที่คาดการณ์ไว้ทำให้ผู้ประกอบการบางรายจัดเตรียมแรงงานไว้สำหรับคัดแยกมังคุดไม่เพียงพอ ประกอบกับมีการกวดขันจับกุมแรงงานผิดกฎหมายทำให้โรงคัดบรรจุขาดแคลนแรงงาน  จึงเป็นสาเหตุทำให้มังคุดราคาตกต่ำ มิได้มีความเกี่ยวข้องกับการปฏิบัติงานของเจ้าหน้าที่จากกรมวิชาการเกษตรแน่นอน โดยยืนยันว่าขั้นตอนการปฏิบัติงานดังกล่าวของกรมวิชาการเกษตรไม่ได้เป็นสาเหตุที่ทำให้ราคามังคุดตกต่ำตามที่มีผู้กล่าวอ้างแต่อย่างใดนอกจากนี้ ช่วงเดือนเมษายนคาดว่า จะมีผลผลิตมังคุดและทุเรียนออกมาเป็นจำนวนมาก กรมวิชาการเกษตรจะจัดนายตรวจพืชลงตรวจสินค้าให้เพียงพอต่อความต้องการ เบื้องต้นได้สั่งการให้ด่านตรวจพืชดำเนินการตรวจสอบทุเรียนที่ส่งออกอย่างเข้มงวด ตั้งแต่ก่อนเปิดฤดูกาลส่งออกทุเรียนและมังคุด ให้เป็นไปตามเงื่อนไขการปฏิบัติเพื่อการส่งออกทุเรียนและมังคุดของประเทศคู่ค้า